Soos die bundeltitel aantoon, het ons hier met die passies van die vrou vir die man, vir wyn, vir woorde en vir kleure te make, maar ons het ook passasies oor andere se ervaring en verse oor deurgange na die Anderwêreld. Dis die wedervaringe (bl. 28) van iemand wat "naatloos teen haar beminde vas (draai)" om "saam met hom / in die koepel van arms / 'n vont (te word)." Dit is egter ook 'n skeppende vrou wat die stoepe skoonmaak, besorg is oor die veiligheid van haar gesin, vir hulle geskenke koop - of 'n vlatert maak.
Maar adem liefs selfs die aroma van die woorde in, want 'n resensie kan nie al die kleure en geure vrystel nie. Dit is 'n bundel wat jy met al jou sintuie wil lees, waardeer - en herlees.